
დანართი

   აჭარის ავტონომიური რესპუბლიკის განათლებისა და სპორტის სამინისტროს საქვეუწყებო დაწესებულება - საარქივო სამმართველოს საქმისწარმოების ინსტრუქცია

						თავი I
				       ზოგადი დებულებები

მუხლი 1. რეგულირების სფერო

             1. აჭარის ავტონომიური რესპუბლიკის განათლებისა და სპორტის სამინისტროს საქვეუწყებო დაწესებულება - საარქივო სამმართველოს (შემდგომში - სამმართველო) საქმისწარმოების ინსტრუქცია (შემდგომში - ინსტრუქცია) არეგულირებს საქმისწარმოების ერთიან წესებს, ელექტრონულ და მატერიალურ დოკუმენტბრუნვის სისტემას, დოკუმენტებზე მუშაობისა და მათი დამუშავების რეგულაციებს.
	2. ამ ინსტრუქციის მოქმედება არ ვრცელდება ,,სახელმწიფო საიდუმლოების შესახებ’’ საქართველოს კანონის შესაბამისად მომზადებულ დოკუმენტებსა და  ნორმატიულ აქტებზე. 

მუხლი 2. ტერმინთა განმარტება

წინამდებარე ინსტრუქციის მიზნებისათვის, მასში გამოყენებულ ტერმინებს აქვთ შემდეგი მნიშვნელობა:
        ა) დოკუმენტბრუნვის სისტემა - პროცესი, რომლის მეშვეობითაც უფლებამოსილი პირი უზრუნველყოფს როგორც ელექტრონული, ასევე მატერიალური ფორმით დოკუმენტის მიღებას, შექმნას, გაგზავნას, დამუშავებას და შენახვას;
         ბ) ავტორი - დოკუმენტზე ხელმომწერი პირი;
         გ) ელექტრონული დოკუმენტი - ელექტრონული დოკუმენტბრუნვის სისტემაში შექმნილი, შეყვანილი,  გაგზავნილი ან მიღებული დოკუმენტი, რომელიც ფლობს ელექტრონული დოკუმენტისათვის აუცილებელ რეკვიზიტებს;
         დ) მატერიალური დოკუმენტი - მატერიალურად შექმნილი, ხელმოწერილი დოკუმენტი, რომელიც ფლობს მატერიალური დოკუმენტისათვის აუცილებელ რეკვიზიტებს (იგი მატერიალურ დოკუმენტად ითვლება მისი ელექტრონული საქმისწარმოების ავტომატიზირებული სისტემის - ,,edocument”-ის (შემდგომში - ელექტრონული სისტემა) ასახვამდე)); 
        ე) ადრესატი - დაწესებულება, სტრუქტურული ერთეული/ქვედანაყოფი, თანამდებობის კონკრეტული პირი, ფიზიკური ან იურიდიული პირი, რომელიც განსაზღვრულია დოკუმენტის მიმღებად;
       ვ) ვიზატორი - პირი, რომელთანაც უნდა მოხდეს საკითხის შეთანხმება;
       ზ) ელექტრონული სისტემის მომხმარებელი - ელექტრონულ სისტემაში რეგისტრირებული პირი, რომელიც სისტემში ქმნის, იღებს, ინახავს, იყენებს, აგზავნის, ამუშავებს, ხელს აწერს დოკუმენტს.

მუხლი 3. საქმისწარმოების ფორმა

1. სამმართველოში საქმისწარმოება ხორციელდება ელექტრონული საქმისწარმოების ავტომატიზირებული სისტემის - ,,edocument ”-ის  მეშვეობით.
	2. ელექტრონული სისტემა არის ელექტრონული პროგრამა, რომლის მეშვეობითაც ელექტრონული სისტემის მომხმარებელი უზრუნველყოფს ელექტრონული დოკუმენტის შექმნას, გაგზავნას, მიღებას, დამუშავებას და შენახვას. ასევე, ელექტრონული სისტემის მიზანია დოკუმენტბრუნვის პროცესის გამარტივება, დაჩქარება, მისი ხარისხის გაუმჯობესება ძირითადი ამოცანებისა და აქტივობების ავტომატიზაციის გზით.
	3. ის დოკუმენტი, რომლებიც ამ წესის თანახმად, ითვლება ელექტრონულ დოკუმენტად, უნდა მომზადდეს, ხელმოწერილი იქნას ელექტრონული საქმისწარმოების სისტემაში, ხოლო გაგზავნა შესაძლებელია როგორც ელექტრონული, ასევე მატერიალური ფორმით (ადრესატისთვის პირადად გადაცემა ან ფოსტის მეშვეობით). 
 4. ელექტრონულ სისტემაში შექმნილ დოკუმენტს და ამ სისტემაში განხორციელებულ ყველა ქმედებას აქვს ისეთივე იურიდიული ძალა, როგორც მატერიალურ დოკუმენტს და მასთან დაკავშირებით განხორციელებულ ქმედებას.
5. ელექტრონული/მატერიალური დოკუმენტი იურიდიულ ძალას იძენს მისი ავტორის მიერ ხელმოწერისა და რეგისტრაციის მომენტიდან, ხოლო ძალაში შედის მოქმედი კანონმდებლობით დადგენილი წესით.
	6. ამ წესით გათვალისწინებულ ელექტრონულ სისტემაში შექმნილი ელექტრონული დოკუმენტის ყველა ეგზემპლარი ითვლება ორიგინალად. ელექტრონულ დოკუმენტს არ შეიძლება ჰქონდეს ელექტრონული ასლი.

მუხლი 4. ელექტრონული დოკუმენტბრუნვა

	1. ელექტრონული საქმისწარმოება გულისხმობს დოკუმენტის მიღებას, დამუშავებას, რეგისტრაციას, მატერიალური ფორმით შემოსული დოკუმენტის ელექტრონულ ფორმატში გადაყვანას და ელექტრონულ სისტემაში რეგისტრაციას, ადრესატისათვის დაუყოვნებლივ გადაგზავნას და შენახვას.
2. დოკუმენტების დამუშავება ხდება ელექტრონული სისტემის მეშვეობით, რომელიც მოიცავს დოკუმენტების რეგისტრაციას და მის საფუძველზე შექმნილ საინფორმაციო-საძიებო მასივებს, დოკუმენტების შენახვას, ელექტრონულ დოკუმენტებზე მუშაობის კომპიუტერულ ორგანიზებას და შესრულების ოპერატიულ კონტროლს. 
3. ელექტრონული დოკუმენტი იქმნება მატერიალური დოკუმენტისათვის დამახასიათებელი რეკვიზიტებით. 
4. ელექტრონულ სისტემაში შექმნილი დოკუმენტის მატერიალური ამონაბეჭდი მოწმდება საქმისწარმოების (შემდგომში - განყოფილება) ბეჭდით, საჭიროების შემთხვევაში სამმართველოს უფროსის ბეჭდით.
5. ელექტრონული დოკუმენტის წარმოება ხორციელდება ,,ელექტრონული დოკუმენტისა და ელექტრონული სანდო მომსახურების შესახებ’’ საქართველოს კანონის და საქართველოს ეროვნული სტანდარტების მიხედვით, დოკუმენტების გაფორმების მოთხოვნების შესაბამისად.

მუხლი 5. მატერიალური დოკუმენტბრუნვა

1. მატერიალური ფორმით შემოსული დოკუმენტის მომზადება ხორციელდება  ელექტრონულ სისტემაში იმავე წესით, რაც დადგენილია ელექტრონული დოკუმენტბრუნვისთვის. 
2. მატერიალური დოკუმენტბრუნვა ხორციელდება ხელშეკრულებებზე (შრომითი და ადმინისტრაციული ხელშეკრულებები, საარქივო მომსახურების, სახელმწიფო შესყიდვების ხელშეკრულებაზე სამმართველოს მიერ ხორციელდება როგორც მატერიალური, ასევე, ელექტრონული ხელმოწერაც), ოქმებზე, მემორანდუმებსა და იმ დოკუმენტაციაზე, რომლებიც მატერიალური ფორმით იქნება წარმოდგენილი სამსახურში.
						
თავი II
	
დოკუმენტის შექმნა, რეგისტრაცია, სახეები, ვიზირება, გაგზავნა, მიღება, დამუშავება, 
შესრულება და შენახვა

მუხლი 6. დოკუმენტბრუნვის ორგანიზება

           1. სამმართველოში საქმეთა ფორმირების სისწორის კონტროლს ახორციელებს საქმისწარმოების სამსახური, საქმისწარმოებაზე პასუხისმგებელი პირია სამმართველოს საქმისწარმოების სამსახურის უფროსი, რომელიც სხვა სამართლებრივ აქტებთან ერთად ხელმღვანელობს ,,edocument” სისტემის მომხმარებელთა სახელმძღვანელოთი. 
          2. სამმართველოში როგორც მატერიალური, ასევე ელექტრონული დოკუმენტების მოძრაობა, მათი მიღების ან შექმნის მომენტიდან საბოლოო შესრულებამდე, გაგზავნამდე და საქმეში მოთავსებამდე, წარმოადგენს სამმართველოს დოკუმენტბრუნვას და მის სწორად წარმართვაზე პასუხისმგებელია საქმისწარმოების სამსახური. 
        3. დოკუმენტების დამუშავების პროცესი მოიცავს დოკუმენტების მატერიალური ფორმიდან ელექტრონულ ფორმატში გადაყვანას და სკანირებას. აღნიშნულის შემდეგ ხდება მისი კომპიუტერული დამუშავება, რომელიც გულისხმობს საქართველოს ეროვნული სტანდარტების მიხედვით, დოკუმენტების გაფორმების მოთხოვნების დაცვის შემოწმებას და შესაბამისად ელექტრონული სისტემით -,,edokument”-  გათვალისწინებული ველების შევსებას.
     4. საქმისწარმოებაში გამოიყოფა შემდეგი დოკუმენტნაკადები:
       ა) შემოსული დოკუმენტაცია (წერილი, განცხადება, მიმართვა, ცნობა, მოხსენებითი ბარათი და ა.შ.);
       ბ) გასული დოკუმენტაცია ( წერილი, მიმართვა, ცნობა, სარჩელი, მინდობილობა და ა.შ);
       გ) შიდა დოკუმენტაცია (ბრძანება, ხელშეკრულება, სამსახურეობრივი/ მოხსენებითი ბარათი, ოქმი და ა.შ.).
       5. რეგისტრაციას ექვემდებარება ყველა დოკუმენტი (მათ შორის ელექტრონული ფოსტით და ფაქსით შემოსული, მატერიალური ფორმით შემოსული წერილი, განცხადება, მემორანდუმი, განჩინება, გადაწყვეტილება, უწყება და ა.შ), გარდა საარქივო მომსახურების მიღების მიზნით ელექტრონული ფოსტით წარმოდგენილი განცხადება/კორესპინდენციისა, რომელსაც თან არ ერთვის „აჭარის ავტონომიური რესპუბლიკის განათლებისა და სპორტის სამინისტროს საქვეუწყებო დაწესებულება – საარქივო სამმართველოსა და მისი ტერიტორიული ორგანოების მიერ გაწეული მომსახურებისათვის დაწესებული საფასურის ოდენობების, გადახდის წესისა და მომსახურების ვადების დამტკიცების შესახებ“ აჭარის ავტონომიური რესპუბლიკის მთავრობის 2016 წლის 11 თებრვლის N18 განკარგულებით დამტკიცებული შესაბამისი საარქივო  მომსახურების საფასურის გადახდის დამადასტურებელი დოკუმენტი და განმცხადებელს ელექტრონული ფოსტის საშუალებით საქმისწარმოების სამსახურის მიერ 3 სამუშაო დღის ვადაში ეცნობება მხოლოდ მომსახურების პირობები და კონკრეტული მომსახურების საფასური.
     6. შემოსული დოკუმენტაციის რეგისტრაცია გულისხმობს მატერიალური დოკუმენტის მიღებას, იდენტიფიცირებას, რეკვიზიტების შემოწმებას, დასკანერებას, ელექტრონულ სისტემაში ატვირთვას და უფლებამოსილი პირისათვის მიწოდებას.
     7. დოკუმენტის მიღებას აწარმოებს საქმისწარმოების სამსახური. დოკუმენტის დამუშავება და უფლებამოსილი პირისათვის გადაცემა ხორციელდება მათი შემოსვლის დღეს ან მომდევნო დღეს, თუ დოკუმენტი შემოვიდა არა სამუშაო დროს.
     8. არასამუშაო საათებში სამმართველოში მატერიალური ფორმით წარმოდგენილი დოკუმენტი, ელექტრონულ სისტემაში აისახება შემდეგი სამუშაო დღის არაუგვიანეს 10.00 საათისა.
     9. რეგისტრაციას არ ექვემდებარება: 
 ა) შეტყობინებები სხდომების, თათბირებისა და დღის წესრიგის შესახებ;
 ბ) სარეკლამო მასალები, პლაკატები, მისალოცი და მოსაწვევი ბარათები;
 გ) ნაბეჭდი გამოცემები (წიგნები, ჟურნალები, ბიულეტენები, ბუკლეტები, გაზეთები და სხვა); 
დ) პირადი კორესპონდენცია. 
     10. ფოსტის მეშვეობით წარმოდგენილი დოკუმენტის შემთხვევაში, კონვერტი იხსნება და მოწმდება პაკეტის სიმრთელე, ადრესატის სისწორე, კონვერტსა და დოკუმენტებზე მითითებული მონაცემების შესაბამისობა; პაკეტის შემოწმებისას აღმოჩენილი დარღვევების შემთხვევაში, დგება აქტი ორ ეგზემპლარად. ერთი მათგანი დოკუმენტს დაერთვის და რჩება სამსახურში, ხოლო მეორე, დოკუმენტთან ერთად გადაეცემა გამომგზავნს (დოკუმენტის ასლი რჩება საქმეში და თან ერთვის აქტს).
     11. შემოსული მატერიალური დოკუმენტის რეკვიზიტები უნდა შეიცავდეს საქართველოს ზოგადი ადმინისტრაციული კოდექსის 78-ე მუხლით დადგენილ მოთხოვნებს, ხოლო, მოქალაქის მიერ წარმოდგენილი განცხადების შემთხვევაში - დამატებით უნდა შეიცავდეს მოქალაქის პირად ნომერს, რაც შესაძლებლობას იძლევა, საპასუხო წერილის გაგზავნისას მოხდეს ადრესატის იდენტიფიცირება.
    12. ავტორის მიერ დოკუმენტის წარმოდგენის შემთხვევაში, მოწმდება დოკუმენტის რეკვიზიტები ამავე მუხლის მე-11 პუნქტთან შესაბამისობაში და დოკუმენტის გაფორმების სისწორე. იმ შემთხვევაში, თუ დოკუმენტი არ აკმაყოფილებს დადგენილ მოთხოვნებს, სამსახურის თანამშრომლის მიერ ადგილზე ხორციელდება ხარვეზის დადგენა და მისი გამოსწორების შემდეგ, დოკუმენტაციის მიღება. დოკუმენტის მიღების შემდეგ, მოთხოვნის შემთხვევაში, სამსახურის თანამშრომლის მიერ, გაიცემა დოკუმენტის ჩაბარების დამადასტურებელი საინფორმაციო ბარათი, რომელშიც მითითებულია დოკუმენტის ნომერი, თარიღი, დანართის თაობაზე ინფორმაცია და სამმართველოს დასახელება. 
    13. იმ შემთხვევაში, თუ დოკუმენტი არ შეიცავს ამავე მუხლის მე-11 პუნქტით  დოკუმენტისთვის დადგენილ რეკვიზიტებს, დოკუმენტის შესრულებაზე პასუხისმგებელი პირი, შესაძლებლობის ფარგლებში, ახდენს ხარვეზის დადგენას. იმ შემთხვევაში, თუ შეუძლებელია ავტორის, მისამართის და ა.შ. იდენტიფიცირება, რომელიც გამორიცხავს ხარვეზის დადგენის შესაძლებლობას, დოკუმენტი, ხელმძღვანელობასთან შეთანხმების შემდეგ, ჩამოიწერება და არ განიხილება.
    14. შემოსულ/გასულ დოკუმენტს, რომელიც შედგენილია უცხოურ ენაზე, სავალდებულოა ახლდეს ქართულენოვანი თარგმანი.

მუხლი 7. შემოსული დოკუმენტი

1. შემოსულ დოკუმენტად ითვლება სხვა ორგანიზაციებიდან, სახელმწიფო უწყებებიდან, საჯარო სამართლის იურიდიული პირებიდან, საერთაშორისო ორგანიზაციებიდან, უცხო ქვეყნებიდან და მათი დიპლომატიური წარმომადგენლობებიდან, ასევე სხვა ფიზიკური და იურიდიული პირებისაგან სამმართველოში მიღებული როგორც ელექტრონული, ასევე მატერიალური სახით წარმოდგენილი დოკუმენტი. 
2. შემოსული მატერიალური დოკუმენტის რეგისტრაციისას, ელექტრონულ სისტემაში ხდება დოკუმენტის შესაბამისი სახეობის არჩევა (მაგ. წერილი, განცხადება, უწყება და ა.შ), თემისა და შინაარსის ველებში შეიტანება მოკლე და ზუსტი აღწერილობა დოკუმენტისა, რომელიც ასახავს დოკუმენტის შინაარსს და იძლევა შემდგომში მისი იდენტიფიცირებისა და ელექტრონულ სისტემაში მოძიების საშუალებას. მიეთითება დოკუმენტის ტიპი, შემოსული დოკუმენტის ნომერი და თარიღი, დოკუმენტის შესრულების ვადა საჭიროების შემთხვევაში, დოკუმენტის გვერდებისა და დანართების რაოდენობა (თუ შემოსულ დოკუმენტს დანართის სახით ახლავს მაგ. მეხსიერების ბარათი, დისკი, ალბომი, წიგნი და ა.შ. დანართის ველში ხდება მისი მითითება), მიმართულება (შემოსული, გასული, შიდა დოკუმენტი), დასკანერებული დოკუმენტი აიტვირთება მიბმულ ფაილებში, საფუძვლებში ელექტრონული სისტემიდან აისახება ყველა ის დოკუმენტი, რომელიც შინაარსობრივად დაკავშირებულია ასატვირთ წერილთან, ასახავს საკითხის მიმდინარეობას ან რომლის პასუხადაც შემოვიდა აღნიშნული წერილი. შეიტანება დოკუმენტის ავტორის ვინაობა, მისამართი, ხოლო, ორგანიზაციის მიერ დოკუმენტის წარმოდგენისას, აღნიშნული ორგანიზაციის რეკვიზიტები. აღნიშნული მონაცემების შევსების შემდეგ,  დოკუმენტი, შინაარსიდან გამომდინარე, გადაეგზავნება შესაბამის უფლებამოსილ პირს. მატერიალურ დოკუმენტს დაესმება ელექტრონული სისტემის მიერ მინიჭებული სარეგისტრაციო ნომერი და თარიღი, დანართის თაობაზე ინფორმაცია და ჩაიდება ნომენკლატურით გათვალისწინებულ შესაბამის საქმეში.
3. ელექტრონული სისტემის საშუალებით შემოსული დოკუმენტი დამატებით რეგისტრაციას არ საჭიროებს და მისი შინაარსის, ადრესატის, გაფორმების სისწორის, ავტორის იდენტიფიცირებისა და შეფასების შემდეგ, ხორციელდება მისი გადაგზავნა სამმართველოს შესაბამისი უფლებამოსილი პირისათვის.
4. შემოსული დოკუმენტი, როგორც მატერიალური, ასევე, ელექტრონულ ფოსტაზე მიღებული, არ უნდა წარმოადგენდეს ორიგინალი დოკუმენტის ასლს (აღნიშნული დანაწესი არ ვრცელდება წერილის დანართებზე, გარდა იმ დანართისა, რომელიც მისი მნიშვნელობიდან ან საჭიროებიდან გამომდინარე უნდა იყოს ორიგინალი).
5. შემოსული დოკუმენტების კონვერტები ნადგურდება, გარდა იმ შემთხვევისა, როდესაც მხოლოდ კონვერტით შეიძლება გამომგზავნის მისამართის, ვინაობის, დოკუმენტის გამოგზავნისა და მიღების დროის დადგენა.


მუხლი 8. გასული დოკუმენტი

1. გასული დოკუმენტი სამმართველოს მმართველობის სფეროში არსებულ საკითხებზე იგზავნება სხვა ორგანიზაციაში/დაწესებულებებში,  ფიზიკურ და იურიდიულ პირებთან სატიტულო ბლანკიანი  ფორმით.
2. გასული დოკუმენტის მომზადებას ახორციელებს უფლებამოსილი პირი, შემოსული დოკუმენტის საპასუხოდ, საკუთარი ინიციატივით ან ხელმძღვანელი პირის დავალებით. 
3. გასული დოკუმენტის მომზადება ხორციელდება ელექტრონულ სისტემაში. დოკუმენტის დასახელებაში მიეთითება მოკლე და ზუსტი აღწერა მისი შინაარსისა, რათა შემდგომში მოხდეს საკითხის იდენტიფიცირება და ელექტრონულ სისტემაში მოძიება. მატერიალურად გასაგზავნი დოკუმენტის შემთხვევაში, იგი უნდა შეიცავდეს ადრესატის მისამართს (ორგანიზაციის შემთხვევაში მითითებული უნდა იყოს საიდენტიფიკაციო ნომერი, ხოლო, პიროვნების შემთხვევაში - პირადი ნომერი). წერილის ტექსტის შედგენის შემდეგ, დოკუმენტის ტიპის ველში აირჩევა - გასაგზავნი. დასახელების ველში მიეთითება დოკუმენტის მოკლე და ზუსტი დასახელება. შაბლონის ველიდან ხდება შესაბამისი ბლანკის არჩევა.  ვიზირების ველში აირჩევა ის თანამშრომელი, რომელთანაც უნდა მოხდეს დოკუმენტის შეთანხმება. ხელმოწერაზე გაგზავნის ველში აირჩევა პირი რომელიც ხელს აწერს დოკუმენტს.
4. სამსახურში მოწმდება გასული დოკუმენტის შესაბამისი სტანდარტების დაცვით გაფორმების სისწორე, კერძოდ, ხორციელდება ადრესატის, წერილის საფუძვლის, მიბმული ფაილის, დანართის, ვიზირების, ელექტრონული შტამპის და ა.შ. იდენტიფიცირება და აღნიშნულის შეფასების შემდეგ ხდება წერილის ადრესატისათვის გაგზავნა.
5. გასული დოკუმენტის ადრესატისათვის პირადად გადაცემის შემთხვევაში, სააღრიცხვო ჟურნალში ხორციელდება დოკუმენტის ადრესატისათვის ჩაბარების დადასტურება, ადრესატის სახელის, გვარის, დოკუმენტის სარეგისტრაციო ნომრის, ადრესატის ხელმოწერისა და ჩაბარების თარიღის თაობაზე ინფორმაციის აღნიშვნით.


მუხლი 9. შიდა დოკუმენტი

1. შიდა დოკუმენტად ითვლება სამსახურებრივი განცხადებები, მოხსენებითი ბარათები, ხელშეკრულებები, ბრძანებები, ოქმები და ა.შ.
2. შიდა დოკუმენტის მომზადება ხორციელდება  ელექტრონულ სისტემაში იმავე წესით, რაც დადგენილია გასული დოკუმენტის მომზადებისათვის, მაგრამ ამ შემთხვევაში დოკუმენტის ტიპში მიეთითება „შიდა“.
3. ბრძანება არის სამმართველოს უფროსის ინდივიდუალურ ადმინისტრაციულ-სამართლებრივი აქტი, რომელიც გამოიცემა სამმართველოს მმართველობის სფეროში არსებულ საკითხებზე. 
         4.  ბრძანების პროექტების მომზადება ხდება სამმართველოს ხელმძღვანელობის დავალებით და მას შეიმუშავებს სამმართველოს იურიდიული და ადამიანური რესურსების მართვის სამსახური.
          5 . ბრძანების პროექტს შეიმუშავებს შემსრულებელი, რომელიც უთითებს დოკუმენტის პროექტის ვიზირების ავტორებს, ავტორს. 
          6. ბრძანების პროექტის ტექსტის ფორმირების შემდეგ შემსრულებელი ახდენს მის გადაგზავნას ვიზირების ავტორებთან. ვიზირების პროცესის დასრულების შემდეგ, ბრძანების პროექტი ხელმოწერაზე იგზავნება ავტორთან. ავტორის მიერ ბრძანების პროექტზე ხელმოწერის შემდეგ, საქმისწარმოების სამსახური უზრუნველყოფს მის დაგზავნას ადრესატისთვის.
          7. ოქმები, აქტები, მიღება ჩაბარების აქტები, მემორანდუმები და ა.შ. იწარმოება მატერიალურად და მათი ელექტრონულ სისტემაში რეგისტრაცია ხორციელდება საჭიროებისა და იმის გათვალისწინებით, რომ შემდგომში მარტივი იყოს მათი ხელმისაწვდომობა (გარდა სახელმწიფო შესყიდვების სფეროში გაფორმებული დოკუმენტაციისა).


მუხლი 10. ვიზირების წესი

1. ელექტრონული/მატერიალური დოკუმენტის პროექტის შეთანხმება ფორმდება ვიზით (შეთანხმებით).
2. შემსრულებლის მიერ მომზადებული ელექტრონული დოკუმენტი ვიზირებისათვის წარედგინება შემსრულებლის უშუალო უფროსს, ხოლო შემდეგ - ზემდგომ ხელმძღვანელ პირ(ებ)ს. დოკუმენტი, რომელიც შინაარსობრივად უკავშირდება სხვა სტრუქტურული ქვედანაყოფის/ერთეულის ფუნქციებს, ასევე, უნდა შეთანხმდეს ამ სამსახურის უფროსთან.
3. წინამდებარე მუხლის მე-2 პუნქტით გათვალისწინებული პირების გარდა, შემსრულებლის მიერ მომზადებული დოკუმენტი, ასევე უნდა შეთანხმდეს იმ თანამდებობის პირ(ებ)თან და სტრუქტურული ქვედანაყოფის/ერთეულის უფროს(ებ)თან, რომლებსაც დაევალათ ამ საკითხის შესწავლა (ასეთი დავალების არსებობის შემთხვევაში).
4. სამმართველოში სახელმწიფო შესყიდვების განხორციელებაზე პასუხისმგებელი სტრუქტურული ქვედანაყოფის მიერ მომზადებული გასული დოკუმენტის პროექტი, რომელიც შეეხება პრეტენდენტის დისკვალიფიკაციას, სახელმწიფო შესყიდვების შესახებ ხელშეკრულების შეწყვეტას, მიმწოდებლისათვის პირგასამტეხლოს დაკისრებასა და საგარანტიო პირობებს, შესათანხმებლად წარედგინება: შემსრულებლის უშუალო უფროსს და შესაბამისი სფეროს მოადგილეს.
5. სამმართველოში მომზადებული ბრძანებისა (გარდა შვებულებისა და მივლინების შესახებ ბრძანებებისა) და ხელშეკრულების პროექტი ავტორთან წარდგენამდე ექვემდებარება უშუალო უფროს(ებ)თან, სამმართველოს საქმიანობის სამართლებრივ უზრუნველყოფაზე პასუხისმგებელ სამსახურთან (დოკუმენტის სხვა სტრუქტურული ერთეულის მიერ მომზადების შემთხვევაში) ელექტრონულ ვიზირებას. სათანადო წესით ვიზირების შემდგომ, ვიზატორის შენიშვნების გათვალისწინებით (ასეთის არსებობის შემთხვევაში), აღნიშნული პუნქტით გათვალისინებული დოკუმენტები ექვემდებარება ავტორის მიერ ხელმოწერას. 
6. ვიზატორის შენიშვნების გაუთვალისწინებლობის შემთხვევაში, პირი ვალდებულია დაასაბუთოს აღნიშნულის მიზეზი. მითითებულ საკითხზე საბოლოო გადაწყვეტილებას  იღებს სამმართველოს უფროსი.

მუხლი 11. დანართი

1. თუ დოკუმენტს თან ერთვის დანართი, რომელიც 
- იმგვარად არ არის თავმოყრილი (შეკრული), რომ მისი დაშლა ან დანაწევრება გამოიწვევს ამ დოკუმენტის (მასალის) დაზიანებას, განადგურებას ან და მისი იურიდიული ძალის დაკარგვას;
- რომლის ადრესატთან მატერიალური ფორმით გადაგზავნა აუცილებელია კანონმდებლობით გათვალისწინებულ მოთხოვნათა შესასრულებლად;
- რომლის ფიზიკური მახასიათებლების გამო ელექტრონულ ფორმატში გადაყვანა ვერ ხერხდება;
ამგვარი დანართი იგზავნება ფიზიკურად, მატერიალური ფორმით, რის შესახებაც აღინიშნება ელექტრონული დოკუმენტის ტექსტში ან ტექსტის შემდეგ, შემდეგი სახით: 
მაგ: დანართი: 10 ფურცელი - ფიზიკური სახით;
ასეთ შემთხვევაში, ფიზიკური სახით გაგზავნილ დანართს  თან უნდა ერთვოდეს ელექტრონული წერილის ერთი პირი და სისტემის მიერ გენერირებული საინფორმაციო ბარათი. 
2. იმ შემთხვევაში, თუ შემოსული დოკუმენტი შეიცავს ამავე მუხლის პირველი პუნქტით გათვალისწინებული ფორმით არსებულ დანართს, დოკუმენტი შემსრულებელს გადაეცემა მატერიალურ ფორმატში შემდეგი სახით: სამსახურის თანამშრომელი, შემოსული დოკუმენტის რეგისტრაციამდე, უფლებამოსილ პირს გადასცემს დოკუმენტის დანართს, ხოლო, აღნიშნული პირი პირველ გვერდზე (წერილი/განცხდება/მიმართვა და ა.შ.) ხელმოწერით ადასტურებს დანართის მიღებას, დანართის სახეობას და ფურცლების რაოდენობას, მიღების თარიღს. აღნიშნულის შემდეგ ხორციელდება მითითებული დოკუმენტის ელექტრონულ სისტემაში რეგისტრაცია.  
3. თუ გასული დოკუმენტი შეიცავს დანართს, მიუხედავად იმისა, ტექსტში მოხსენიებულია თუ არა დანართის შესახებ, დოკუმენტის ტექსტის ბოლოს უნდა განხორციელდეს მისი აღნიშვნა შემდეგი წესით:
ა)  მიეთითება ფურცლების რაოდენობა (მაგ. დანართი: 5 ფურცელი);
ბ)  თუ დოკუმენტის დანართი იგზავნება მატერიალური სახით,  მიეთითება გასაგზავნი ფურცლების რაოდენობა და აღნიშვნა, რომ დანართი იგზავნება მატერიალურად (მაგ. დანართი: 55 ფურცელი მატერიალურად);
გ) თუ დოკუმენტის დანართი შეიცავს მეხსიერების ბარათს, დისკს, ალბომს, წიგნს და ა.შ., ხორციელდება მისი აღნიშვნა. (მაგ: დანართი: 6 ფურცელი და მეხსიერების ბარათი.)
4. იმ შემთხვევაში, თუ დოკუმენტი იგზავნება ელექტრონულ სისტემაში (edokument) ჩართულ დაწესებულებებთან, შესაძლებელია დანართი ასახული იყოს საფუძველში, სხვა შემთხვევაში, დანართი აისახება მიბმულ ფაილში.

მუხლი 12. შემოსული დოკუმენტის განხილვის ვადა და შესრულება

1. შემოსული წერილის დროულ შესრულებას აკონტროლებს საქმისწარმოების სამსახური, ხოლო მის განხილვასა და შესრულებაზე პასუხისმგებელია იმ სტრუქტურული ერთეულის ხელმძღვანელი და კურატორი მოადგილე, რომელთაც დაევალათ აღნიშნული საკითხის შესრულება. 
2. თუ შემოსულ დოკუმენტზე საპასუხო წერილის მომზადება არ საჭიროებს დამატებითი ინფორმაციის გამოთხოვას ან მოძიებას, როგორც წესი, იგი უნდა მომზადდეს  შემოსული დოკუმენტის ელექტრონულ სისტემაში  რეგისტრაციიდან 10 სამუშაო დღის ვადაში. იმ შემთხვევაში, თუ საკითხის შესწავლა საჭიროებს დამატებითი ინფორმაციის მოძიებასა და გამოთხოვას, საპასუხო წერილი, როგორც წესი, მზადდება არაუგვიანეს ერთი თვისა, თუ სამართლებრივი აქტით სხვა რამ არ არის დადგენილი, თანახმად ზოგადი ადმინისტრაციული კოდექსის 100-ე მუხლისა.
3. შემოსული დოკუმენტის ჩამოწერაზე  პასუხისმგებელია პირი, რომელსაც შესასრულებლად გადაეცა აღნიშნული საკითხი. საკითხის ზედამხედველობას ახორციელებს შემსრულებლის უშუალო ხელმძღვანელი. იმ შემთხვევაში, თუ შემოსული დოკუმენტის ჩამოწერა ხორციელდება საპასუხო წერილის მომზადების გარეშე, დოკუმენტის ჩამოწერისას შესაბამის ველში მიეთითება მისი ჩამოწერის მიზეზი.
4. თუ შემოსული დოკუმენტით მოთხოვნილი საკითხის გადაწყვეტა მიეკუთვნება სხვა ადმინისტრაციული ორგანოს უფლებამოსილებას,  არა უგვიანეს 5 დღისა, შემოსული დოკუმენტი და მასზე დართული საბუთები ეგზავნება უფლებამოსილ ადმინისტრაციულ ორგანოს, ხოლო 2 დღის ვადაში, აღნიშნულის თაობაზე ეცნობება შემოსული დოკუმენტის ავტორს, თანახმად ზოგადი ადმინისტრაციული კოდექსის 80-ე მუხლისა.
5. შემოსული დოკუმენტი ელექტრონულ სისტემაში ჩამოიწერება და დასრულებულად ჩაითვლება მხოლოდ იმ შემთხვევაში, როდესაც შემოსული დოკუმენტის ავტორს მიეწოდება საბოლოო წერილობითი (ასეთი საჭიროების არსებობის შემთხვევაში) გადაწყვეტილება, შემოსული დოკუმენტის შინაარსის გათვალისწინებით.
6. რამდენიმე შემსრულებლის არსებობისას, პასუხისმგებელ შემსრულებლად ითვლება რეზოლუციაში პირველად მითითებული პირი.

თავი III. სამსახურის უფლება-მოვალეობები, ნომენკლატურის შედგენისა და არქივთან დაკავშირებული რეგულაციები

მუხლი 13. სამსახურის უფლება-მოვალეობები

1 საქმისწარმოების სამსახური ახორციელებს დაწესებულებასა და მის სტრუქტურულ ქვედანაყოფებში წინამდებარე ინსტრუქციით დადგენილი მოთხოვნების დაცვაზე კონტროლს. 
	2. სამსახურის მოვალეობებს განეკუთვნება:
ა)  საქმისწარმოების ერთიანი წესების, სახელმწიფო სტანდარტებისა და სხვა მოქმედი ნორმატივების შესაბამისად დოკუმენტირების, დოკუმენტზე მუშაობის ორგანიზაციის და შესრულების ვადების კონტოლი. შემოსული ყველა სახის დოკუმენტის დროული განხილვა და რეგისტრაცია, პირველადი დამუშავება, ელექტრონულ ფორმატში გადაყვანა, ხელმძღვანელობისათვის წარდგენის ორგანიზება და წარსადგენი დოკუმენტების გაფორმების სისწორის კონტროლი. 
ბ) სამმართველოში მატერიალური სახით შემოსული დოკუმენტის დედნის შენახვა და საჭიროების შემთხვევაში მისი შემსრულებლისათვის წარდგენა; 
გ) დოკუმენტების გაფორმების სისწორის კონტროლი; 
დ) სამმართველოს მატერიალური და ელექტრონული დოკუმენტაციის დროული გაგზავნის უზრუნველყოფა; 
ე) მატერიალურად გასაგზავნი დოკუმენტის ამობეჭდვა და საჭიროების შემთხვევაში მატერიალური ხელმოწერის უზრუნველყოფა;
ვ) დაუყოვნებლივ, მაგრამ არაუგვიანეს ერთი სამუშაო დღისა, უზრუნველყოს დოკუმენტების რეგისტრაცია და ადრესატებისათვის მიწოდება;
ზ) გასაგზავნი დოკუმენტის შედგენისა და გაფორმების, დანართების არსებობისა და ეგზემპლარების რაოდენობის სისწორის შემოწმება.
 თ) შემსრულებლებს დაუბრუნოს არასწორად მომზადებული დოკუმენტები საბოლოო დამუშავებისათვის; 
 ი) საქმისწარმოების სამსახურში წინასწარ გადაისინჯება დოკუმენტები, რომლებიც ეგზავნება დაწესებულების ხელმძღვანელობას.


მუხლი 14. დოკუმენტების არქივში გადასაცემად მომზადება 

 1. სამმართველო თავისი საქმიანობის პროცესში შექმნილი დოკუმენტებისათვის აყალიბებს დოკუმენტების ფონდს. 
2. მუდმივად და ხანგრძლივად (10 წელი და ზევით) შესანახი დასრულებული საქმეები სამი წლის განმავლობაში რჩება სამსახურში, ხოლო შემდეგ ბარდება სამმართველოს არქივს. 
3. სამმართველოს არქივში ჩასაბარებლად დოკუმენტების მომზადების პროცესი მოიცავს საქმეთა გაფორმებას, აღწერას, დოკუმენტებისა და საქმეების გასანადგურებლად შესაბამისი აქტების შედგენას.
4. სამმართველოს არქივს გადაეცემა მუდმივად, ხანგრძლივად შესანახი დოკუმენტები და მოსამსახურეთა პირადი საქმეები. არქივისათვის გადაცემა ხორციელდება საქართველოს იუსტიციის მინისტრის 2007 წლის 15 ივნისის N174 ბრძანებით დამტკიცებული „დაწესებულებათა არქივების მუშაობის წესების’’ დაცვით, სათანადო აღწერილობის შესაბამისად. 
5. სამმართველოს არქივიდან საქმეების ასლების გაცემა ხორციელდება ,,აჭარის ავტონომიური რესპუბლიკის განათლებისა და სპორტის სამინისტროს საქვეუწყებო დაწესებულება – საარქივო სამმართველოსა და მისი ტერიტორიული ორგანოების მიერ გაწეული მომსახურებისათვის დაწესებული საფასურის ოდენობების, გადახდის წესისა და მომსახურების ვადების დამტკიცების შესახებ’’- აჭარის ავტონომიური რესპუბლიკის მთავრობის 2016 წლის 11 თებერვლის #18 განკარგულების შესაბამისად.
6. მუდმივად შესანახი საქმეებიდან დოკუმენტების ამოღება დასაშვებია განსაკუთრებულ შემთხვევაში და მხოლოდ სამმართველოს ხელმძღვანელობის ნებართვით. ასეთ შემთხვევაში, საქმეში აუცილებლად უნდა ჩაიდოს დოკუმენტის არქივის სათანადო ბეჭდით დამოწმებული ასლი და შესაბამისი აქტი დედნის ამოღების შესახებ. 

მუხლი 15.  ნომენკლატურის შედგენა

1. საქმეთა ნომენკლატურა არის სამმართველოს საქმიანობის პროცესში წარმოქმნილი საქმეთა სათაურების დადგენილი წესით გაფორმებული სისტემატიზებული ნუსხა, საქმეთა შენახვის ვადებით.
2. საქმეთა ნომენკლატურის შედგენაზე პასუხისმგებელია საქმისწარმოების სამსახური. 
3. საქმეთა ნომენკლატურა მუდმივად და ხანგრძლივად (10 წელზე მეტხანს) შესანახ საქმეთა ანაწერების შედგენის საფუძველია. ის ძირითადი სააღრიცხვო დოკუმენტია. 
4. საქმეთა ნომენკლატურა დგება შემუშავებული ფორმის მიხედვით.
5. საქმეთა ნომენკლატურის პროექტი განიხილება სამმართველოს მუდმივმოქმედი საექსპერტო შემმოწმებელ კომისიის სხდომაზე და მას ამტკიცებს სამმართველოს უფროსი.
6. საქმეთა ნომენკლატურა იბეჭდება და მტკიცდება სამ ეგზემპლიარად და ინახება სამსახურში, რომელთაგან ერთი ინახება როგორც მუდმივად შესანახი საქმე. 
7. საქმეთა ნომენკლატურის დამტკიცების შემდეგ სტრუქტურული ქვედანაყოფები იღებენ შესაბამისი განყოფილებებიდან/სამსახურებიდან ამონაწერებს მუშაობის პროცესში გამოსაყენებლად. 
             8. საქმეთა ნომენკლატურა თანხმდება საექსპერტრო შემმოწმებელ კომისისათან სულ ცოტა 5 წელიწადში ერთხელ მაინც. დაწესებულების ფუნქციებისა და სტრუქტურის ძირფესვიანად შეცვლის შემთხვევაში შემუშავდება საქმეთა ახალი ნომენკლატურა.  
9. საქმეთა ნომენკლატურის შედგენა ხორციელდება იუსტიციის მინისტრის 2007 წლის 15 ივნისის N174 ბრძანებით დამტკიცებული „დაწესებულებათა არქივების მუშაობის წესების’’ და ,,დაწესებულებათა საქმიანობის პროცესში შექმნილი ტიპობრივი მმართველობითი დოკუმენტების ნუსხის (მათი შენახვის ვადების მითითებით)’’ დამტკიცების შესახებ’’ საქართველოს იუსტიციის მინისტრის 2010 წლის 31 მარტის N72 ბრძანების შესაბამისად დადგენილი პროცედურის შესაბამისად.






